Σύσταση για ΓΝΩΜΗ ΤΟΥ ΣΥΜΒΟΥΛΙΟΥ σύμφωνα με το άρθρο 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σύγκλισης της Σουηδίας, 2003-2006

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 1466/97 του Συμβουλίου, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών [1], προέβλεπε ότι οι χώρες που δεν συμμετέχουν στο ενιαίο νόμισμα όφειλαν να υποβάλουν προγράμματα σύγκλισης στο Συμβούλιο και την Επιτροπή έως την 1η Μαρτίου 1999. Σύμφωνα με το άρθρο 9 του κανονισμού, το Συμβούλιο όφειλε να εξετάσει κάθε πρόγραμμα σύγκλισης με βάση τις αξιολογήσεις της Επιτροπής και της επιτροπής του άρθρου 114 της συνθήκης (Οικονομική και Δημοσιονομική Επιτροπή). Η Επιτροπή διατύπωσε σύσταση για καθένα από τα προγράμματα αυτά. Με βάση τη σύσταση αυτή, το Συμβούλιο εξέτασε το πρόγραμμα και εξέδωσε γνώμη αφού ζήτησε τη γνώμη της Οικονομικής και Δημοσιονομικής Επιτροπής. Βάσει του κανονισμού, τα επικαιροποιημένα προγράμματα σύγκλισης που υποβάλλονται σε ετήσια βάση μπορούν επίσης να εξετάζονται από το Συμβούλιο με τις ίδιες διαδικασίες.

[1] ΕΕ L 209 της 2.8.1997. Όλα τα έγγραφα που αναφέρονται στο παρόν κείμενο είναι διαθέσιμα στο δικτυακό τόπο: http://europa.eu.int/comm/economy_finance/about/activities/sgp/main_en.htm.

Το πρόγραμμα σύγκλισης της Σουηδίας για την περίοδο 1998-2001 υποβλήθηκε στις 23 Δεκεμβρίου 1998 και αξιολογήθηκε από το Συμβούλιο στις 8 Φεβρουαρίου 1999 [2]. Σε καθένα από τα επόμενα έτη υποβλήθηκαν επικαιροποιήσεις του προγράμματος αυτού.

[2] ΕΕ C 68 της 11.3.1999.

Την 1η Δεκεμβρίου 2003, η Σουηδία υπέβαλε το πέμπτο και πλέον πρόσφατο επικαιροποιημένο πρόγραμμα σύγκλισης για την περίοδο 2003-06. Οι υπηρεσίες της Επιτροπής αξιολόγησαν από τεχνική άποψη το επικαιροποιημένο πρόγραμμα, λαμβάνοντας υπόψη τις πληροφορίες που παρασχέθηκαν σύμφωνα με τον κώδικα δεοντολογίας [3], τις φθινοπωρινές προβλέψεις και μεταγενέστερες εκτιμήσεις, την από κοινού συμφωνηθείσα μέθοδο για την εκτίμηση των κυκλικά προσαρμοσμένων δημοσιονομικών αποτελεσμάτων, τις συστάσεις των γενικών προσανατολισμών των οικονομικών πολιτικών και τις αρχές που διακηρύσσονται στην ανακοίνωση της Επιτροπής στο Συμβούλιο της 27ης Νοεμβρίου 2002 για την ενίσχυση του συντονισμού των δημοσιονομικών πολιτικών [4]. Η αξιολόγηση αυτή οδήγησε στα ακόλουθα συμπεράσματα:

[3] Αναθεωρημένη γνώμη της Οικονομικής και Δημοσιονομικής Επιτροπής σχετικά με το περιεχόμενο και τη μορφή των προγραμμάτων σταθερότητας και σύγκλισης, η οποία εγκρίθηκε από το Συμβούλιο ECOFIN στις 10.7.2001.

[4] COM(2002) 668 τελικό της 27.11.2002.

Το επικαιροποιημένο πρόγραμμα σύγκλισης 2003 της Σουηδίας καλύπτει την περίοδο 2003 έως 2006 και βασίζεται στον προϋπολογισμό για το 2004. Ο προϋπολογισμός εγκρίθηκε από το Σουηδικό Κοινοβούλιο το Δεκέμβριο του 2003. Το επικαιροποιημένο πρόγραμμα περιέχει λεπτομερείς πληροφορίες και εμπεριστατωμένη περιγραφή των διαρθρωτικών θεμάτων, περιλαμβανομένης ιδίως της κυκλικής θέσης της οικονομίας και της επίπτωσής της στα δημόσια οικονομικά. Περιέχει επίσης αρκετά λεπτομερή ανάλυση της μακροπρόθεσμης διατηρησιμότητας των δημόσιων οικονομικών. Η επικαιροποίηση είναι γενικά σύμφωνη με τον κώδικα δεοντολογίας. Σύμφωνα με την επικαιροποίηση 2003, η οικονομική πολιτική εξακολουθεί να επικεντρώνεται στην πλήρη απασχόληση και την αύξηση της ευημερίας μέσω υψηλότερων και διατηρήσιμων ρυθμών ανάπτυξης. Το προσανατολισμένο προς τη σταθερότητα πλαίσιο μακροοικονομικής πολιτικής εξακολουθεί να βασίζεται στη διατήρηση σταθερών τιμών και υγιών δημόσιων οικονομικών.

Όπως και στις άλλες χώρες της ΕΕ, οι ρυθμοί ανάπτυξης της σουηδικής οικονομίας ήταν λιγότερο ικανοποιητικοί από ό,τι είχε προβλεφθεί στην επικαιροποίηση 2002. Η επικαιροποίηση 2003 προβλέπει άνοδο του ΑΕΠ κατά 1,4% το 2003, 2% το 2004, 2,6% το 2005 και 2,5% το 2006. Η κατάσταση της αγοράς εργασίας επιδεινώθηκε το 2003 (υποχώρηση της απασχόλησης και αύξηση του ποσοστού ανεργίας), και δεν αναμένεται καμία ανάκαμψη έως το 2005. Το σενάριο αυτό είναι γενικά σύμφωνο με την εκτίμηση της Επιτροπής στις φθινοπωρινές της προβλέψεις, οι οποίες όμως εμφανίζουν μια ελαφρά δυσμενέστερη εξέλιξη στην αγορά εργασίας.

Τα δημόσια οικονομικά στη Σουηδία παραμένουν υγιή, χάρη στην επιτυχία του προγράμματος δημοσιονομικής εξυγίανσης που εφαρμόστηκε στα μέσα της δεκαετίας του 90 και στην ενίσχυση του δημοσιονομικού πλαισίου με τον καθορισμό φιλόδοξου μεσοπρόθεσμου στόχου για πλεόνασμα 2% του ΑΕΠ σε μέσο όρο σε όλη τη διάρκεια του οικονομικού κύκλου. Στην επικαιροποίηση 2003 τίθεται ως στόχος πλεόνασμα 0,4% του ΑΕΠ το 2003, σταδιακά αυξανόμενο τα επόμενα έτη έως το 2006. Επιπλέον, προβλέπεται ότι ο δείκτης ακαθάριστου δημόσιου χρέους - που υποχώρησε κάτω από το 60% το 2000 - θα συνεχίσει να μειώνεται και θα φθάσει στο 48,3% του ΑΕΠ το 2006, ενώ αναμένεται ότι το 2006 ο δείκτης καθαρού δημόσιου χρέους θα εμφανίσει καθαρή απαίτηση. Οι εκτιμήσεις της Επιτροπής είναι σύμφωνες με αυτές τις προβλέψεις.

Τα σημαντικά δημοσιονομικά μέτρα για την τόνωση της δραστηριότητας το 2002 - η λήψη των οποίων κατέστη δυνατή χάρη στην υγιή δημοσιονομική θέση - και η παρατεταμένη περίοδος σχετικά χαμηλών ρυθμών ανάπτυξης έχουν δυσμενείς επιπτώσεις στα δημόσια οικονομικά. Αναμένεται ωστόσο ότι η κυκλικά προσαρμοσμένη δημοσιονομική θέση θα παραμείνει υγιής και θα ενισχυθεί σταδιακά, χωρίς να υπερβεί όμως το στόχο του 2% του ΑΕΠ σε κανένα από τα επόμενα έτη έως το 2005, τόσο σύμφωνα με τις αναλύσεις της Επιτροπής όσο και με τις εκτιμήσεις της επικαιροποίησης 2003.

Τα κυριότερα μέσα για τη διατήρηση υγιών δημόσιων οικονομικών παραμένουν α) τα ανώτατα όρια για τις δαπάνες της κεντρικής κυβέρνησης και β) η απαίτηση ισοσκέλισης των προϋπολογισμών των τοπικών διοικήσεων. Το περιθώριο δημοσιονομικών ελιγμών που παρέχει το ανώτατο όριο δαπανών για το 2004 είναι πολύ περιορισμένο, γεγονός που υποδηλώνει ότι η στενή παρακολούθηση των δαπανών παραμένει ιδιαίτερα σημαντική και ότι ενδέχεται να καταστεί αναγκαία η λήψη διορθωτικών μέτρων σε περίπτωση δυσμενέστερων των αναμενόμενων εξελίξεων. Για το 2005 και το 2006, τα περιθώρια δημοσιονομικών ελιγμών είναι ευρύτερα. Σύμφωνα με τους υπολογισμούς του επικαιροποιημένου προγράμματος, ο στόχος για πλεόνασμα 2% του ΑΕΠ θα επιτευχθεί σε μέσο όρο στη διάρκεια της περιόδου 2000-2006. Ωστόσο, αυτό θα εξαρτηθεί, μεταξύ άλλων, από την τήρηση του ανώτατου ορίου δαπανών το 2004 και των προγραμμάτων δαπανών της κεντρικής κυβέρνησης το 2005 και 2006. Κατά συνέπεια, τα περιθώρια για περαιτέρω επιδείνωση από την άποψη αυτή είναι ελάχιστα, εάν όχι ανύπαρκτα. Σύμφωνα με την επικαιροποίηση 2003, η απαίτηση για ισοσκέλιση του προϋπολογισμού ικανοποιείται για την τοπική διοίκηση σε όλη την περίοδο 2004-06. Για να συμμορφωθούν με την απαίτηση ισοσκελισμένου προϋπολογισμού, πολλές τοπικές διοικήσεις αύξησαν τους φορολογικούς συντελεστές τους το 2003, ενώ προβλέπονται συμπληρωματικές αυξήσεις το 2004. Παρόλα αυτά, φαίνεται ότι ορισμένες από τις μεγαλύτερες τοπικές διοικήσεις αντιμετωπίζουν σημαντικές δυσχέρειες όσον αφορά την ισοσκέλιση της δημοσιονομικής τους θέσης και προτείνουν ήδη αυξήσεις στους φόρους και τις άλλες επιβαρύνσεις. Οι διοικήσεις αυτές ενδέχεται να υποχρεωθούν να αυξήσουν εκ νέου τους φόρους για να ισοσκελίσουν τους προϋπολογισμούς τους. Αυτό θα μπορούσε, με αμετάβλητους τους άλλους παράγοντες, να αναστρέψει την πρόοδο που επιτεύχθηκε τα τελευταία χρόνια στη μείωση της συνολικής φορολογικής πίεσης και να επηρεάσει έτσι αρνητικά την οικονομική ανάπτυξη.

Η επικαιροποίηση 2003 περιλαμβάνει λεπτομερές τμήμα για την πιθανή επίπτωση της γήρανσης του πληθυσμού στα δημόσια οικονομικά. Αναμένεται ότι οι δαπάνες που σχετίζονται με τη γήρανση του πληθυσμού θα αυξηθούν κατά 6,7% του ΑΕΠ μεταξύ 2007 και 2050. Με βάση τις σημερινές πολιτικές, φαίνεται ότι η Σουηδία βρίσκεται σε σχετικά καλή θέση για να αντιμετωπίσει το δημοσιονομικό κόστος της γήρανσης του πληθυσμού. Οι μακροπρόθεσμες προβλέψεις δείχνουν ότι το ακαθάριστο δημόσιο χρέος θα παραμείνει κάτω από το 60% του ΑΕΠ και ότι το προσαρμοσμένο ακαθάριστο δημόσιο χρέος θα μειωθεί σε σχεδόν μηδενικά επίπεδα. Αυτό οφείλεται σε μεγάλο βαθμό στη μεταρρύθμιση του συνταξιοδοτικού συστήματος και στη μεσοπρόθεσμη στρατηγική για επιστροφή σε διαρθρωτικό πλεόνασμα 2% του ΑΕΠ. Ωστόσο, η προβλεπόμενη αύξηση των δαπανών για υγεία, περιλαμβανομένων των δαπανών για ασθένεια, πρέπει να αντιμετωπιστεί, δεδομένου ότι η επικαιροποίηση επισημαίνει ότι απαιτούνται συμπληρωματικά μέτρα για να επιτευχθεί ο στόχος για μείωση στο ήμισυ των ημερών αναρρωτικής άδειας. Επιπλέον, σύμφωνα με την ανάλυση της Επιτροπής, εάν ο μεσοπρόθεσμος στόχος δεν επιτευχθεί, η διαμόρφωση ορισμένων δημοσιονομικών ανισορροπιών σε πολύ μακροπρόθεσμη βάση είναι αναπόφευκτη. Τέλος, όπως διαπιστώνεται στους γενικούς προσανατολισμούς των οικονομικών πολιτικών, «πρόσθετες προσπάθειες φαίνονται αναγκαίες για να βελτιωθούν ακόμα περισσότερο τα κίνητρα για εργασία, στο βαθμό ιδίως που η Σουηδία έχει ακόμα την υψηλότερη συνολική φορολογική πίεση στην ΕΕ και σχετικά γενναιόδωρα καθεστώτα παροχών, σε σύγκριση με άλλες χώρες».

Ο πληθωρισμός μειώθηκε τους τελευταίους μήνες στη Σουηδία, μετά τα σχετικά υψηλά επίπεδα στα οποία ανήλθε στις αρχές του 2003 λόγω προσωρινών παραγόντων. Αναμένεται ότι στις αρχές του 2004 θα συναφθούν νέες συλλογικές συμβάσεις στο σύνολο σχεδόν της αγοράς εργασίας. Προς το παρόν, φαίνεται πιθανό ότι οι μισθολογικές αυξήσεις θα παραμείνουν συγκρατημένες, εν μέρει λόγω των δυσμενών εξελίξεων στην αγορά εργασίας.

Στη διάρκεια του προηγούμενου έτους, οι αποδόσεις των σουηδικών ομολόγων ακολούθησαν τις τάσεις των διεθνών ομολογιακών αγορών. Στην επικαιροποίηση 2003 αναφέρεται ότι δεν εξετάζεται επί του παρόντος το ενδεχόμενο εισόδου στο ΜΣΙ ΙΙ. Σε σύγκριση με προηγούμενα χρόνια, η σουηδική κορώνα ήταν σχετικά σταθερή το 2002 και 2003.

Για να εξασφαλιστεί διατηρήσιμη οικονομική ανάπτυξη, λαμβάνονται διαρθρωτικά μέτρα για την ενίσχυση των όρων της προσφοράς στην οικονομία. Ωστόσο, ορισμένα από τα μέτρα που έχουν προγραμματιστεί ενδέχεται να επηρεάσουν αρνητικά την προσφορά εργασίας. Από την άποψη αυτή, η στρατηγική του προγράμματος είναι γενικά συνεπής με τους γενικούς προσανατολισμούς των οικονομικών πολιτικών. Για τη διατήρηση υγιών δημόσιων οικονομικών, πρέπει να δοθεί προτεραιότητα στην ολοκλήρωση της φορολογικής μεταρρύθμισης και στις προσπάθειες για την επίτευξη βασικών στόχων όπως η αύξηση της απασχόλησης, η μείωση του αριθμού των δικαιούχων κοινωνικών παροχών και η μείωση του αριθμού των ημερών αναρρωτικής άδειας.

Με βάση την ανωτέρω αξιολόγηση, η Επιτροπή ενέκρινε τη συνημμένη σύσταση για γνώμη του Συμβουλίου σχετικά με το επικαιροποιημένο πρόγραμμα σύγκλισης της Σουηδίας και τη διαβιβάζει στο Συμβούλιο.

Σύσταση για ΓΝΩΜΗ ΤΟΥ ΣΥΜΒΟΥΛΙΟΥ σύμφωνα με το άρθρο 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σύγκλισης της Σουηδίας, 2003-2006

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών [5], και ιδίως το άρθρο 9 παράγραφος 3,

[5] ΕΕ L 209 της 2.8.1997.

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις [20 Ιανουαρίου 2004], το Συμβούλιο εξέτασε το επικαιροποιημένο πρόγραμμα σύγκλισης της Σουηδίας, το οποίο καλύπτει την περίοδο 2003 - 2006. Το επικαιροποιημένο πρόγραμμα είναι γενικά σύμφωνο με τις απαιτήσεις σε πληροφοριακό υλικό του αναθεωρημένου «κώδικα δεοντολογίας» για το περιεχόμενο και τη μορφή των προγραμμάτων σταθερότητας και σύγκλισης.

Η δημοσιονομική στρατηγική του επικαιροποιημένου προγράμματος βασίζεται στη διατήρηση του μεσοπρόθεσμου στόχου για δημοσιονομικό πλεόνασμα της τάξης του 2% του ΑΕΠ σε μέσο όρο στο σύνολο του κύκλου, το οποίο θα επιτρέψει να αντιμετωπιστεί ο αναμενόμενος δημοσιονομικός αντίκτυπος της γήρανσης του πληθυσμού και να εξασφαλιστεί η μακροπρόθεσμη διατηρησιμότητα των δημόσιων οικονομικών. Η προγραμματισμένη επιστροφή σε πλεόνασμα της γενικής κυβέρνησης ίσο με το 2% του ΑΕΠ μετά το 2006 βασίζεται κυρίως στη μείωση από το 2004 και μετά των δημόσιων δαπανών ως ποσοστό του ΑΕΠ, ποσοστό το οποίο αναμένεται πάντως να αυξηθεί το 2003, αλλά και στη μείωση από το 2005 και μετά των εσόδων του δημοσίου ως ποσοστό του ΑΕΠ, το οποίο αναμένεται να αυξηθεί το 2003 και να παραμείνει αμετάβλητο το 2004.

Η επικαιροποίηση προβλέπει μια επιτάχυνση της αύξησης του πραγματικού ΑΕΠ από εκτιμώμενο ρυθμό 1,4% το 2003 σε 2% το 2004. Για το 2005 και 2006, ο ρυθμός ανάπτυξης εκτιμάται σε 2,6% και 2,5%, αντίστοιχα. Η αύξηση της απασχόλησης αναμένεται να επιταχυνθεί από 0,1% το 2004 σε 0,7% το 2005 και 2006. Όσον αφορά τον πληθωρισμό (ΔΤΚ), η αύξηση θα είναι σταδιακή από 1,3% το 2004 σε λίγο περισσότερο από 2% το 2006. Με βάση τις διαθέσιμες πληροφορίες, το μακροοικονομικό σενάριο στο οποίο βασίζεται η επικαιροποίηση φαίνεται ρεαλιστικό και σύμφωνο με τις εκτιμήσεις της Επιτροπής, ιδίως στις φθινοπωρινές προβλέψεις της.

Το επικαιροποιημένο πρόγραμμα θέτει ως στόχο πλεόνασμα γενικής κυβέρνησης 0,6% του ΑΕΠ το 2004, έναντι αναμενόμενου πλεονάσματος 0,4% το 2003. Σε κυκλικά προσαρμοσμένους όρους, αυτό αντιπροσωπεύει, με τους υπολογισμούς της Επιτροπής με την από κοινού συμφωνηθείσα μέθοδο, βελτίωση από 0,5% σε 1% του ΑΕΠ. Για το 2005 και το 2006 προβλέπονται πλεονάσματα 1,4% και 1,9% του ΑΕΠ αντίστοιχα, τα οποία σε κυκλικά προσαρμοσμένους όρους θα ανέλθουν σε 1,8% και 2,3% του ΑΕΠ, αντίστοιχα. Ο δείκτης δημόσιου χρέους προβλέπεται να μειωθεί σταδιακά από 51,7% το 2003 σε 48,3% το 2006.

Η δημοσιονομική στρατηγική του προγράμματος θα εξασφαλίσει επαρκή περιθώρια ασφαλείας για να αποφευχθεί η υπέρβαση του ορίου του 3% του ΑΕΠ για το δημοσιονομικό έλλειμμα, υπό κανονικές μακροοικονομικές συνθήκες. Αναμένεται ότι με ρεαλιστικές μακροοικονομικές και δημοσιονομικές παραδοχές, ο μεσοπρόθεσμος στόχος για σχεδόν ισοσκελισμένη ή πλεονασματική δημοσιονομική θέση θα τηρηθεί σε όλη την περίοδο του προγράμματος. ηξηηη

Ωστόσο, σύμφωνα με την ανάλυση της Επιτροπής και με τις εκτιμήσεις της επικαιροποίησης 2003, αναμένεται ότι παρότι πλεονασματική, η κυκλικά προσαρμοσμένη δημοσιονομική θέση θα είναι χαμηλότερη από το στόχο για πλεόνασμα 2% του ΑΕΠ στα έτη έως το 2005. Αυτό οφείλεται στο γεγονός ότι η σημαντική δημοσιονομική ώθηση για την τόνωση της δραστηριότητας το 2002 θα αναστραφεί εν μέρει μόνο τα επόμενα χρόνια. Η στενή παρακολούθηση των δαπανών παραμένει συνεπώς αναγκαία από την άποψη αυτή και απαιτεί πρώτα απ' όλα την τήρηση του ορίου δαπανών για το 2004 και των προγραμμάτων δαπανών για το 2005 και 2006.

Με βάση τις σημερινές πολιτικές, αναμένεται ότι η Σουηδία θα είναι σε θέση να αντιμετωπίσει το προβλεπόμενο δημοσιονομικό κόστος της γήρανσης του πληθυσμού. Ωστόσο, η προβλεπόμενη αύξηση των δαπανών για υγεία, περιλαμβανομένων των δαπανών για ασθένεια, πρέπει να αντιμετωπιστεί, δεδομένου ότι στην επικαιροποίηση επισημαίνεται ότι απαιτούνται συμπληρωματικά μέτρα για να επιτευχθεί ο στόχος για μείωση στο ήμισυ του αριθμού των ημερών απουσίας με αναρρωτική άδεια. Επιπλέον, σύμφωνα με την ανάλυση της Επιτροπής, εάν ο μεσοπρόθεσμος στόχος δεν επιτευχθεί, η διαμόρφωση σε πολύ μακροπρόθεσμη βάση ορισμένων δημοσιονομικών ανισορροπιών είναι αναπόφευκτη.

Οι οικονομικές πολιτικές που παρουσιάζονται στο επικαιροποιημένο πρόγραμμα είναι γενικά συνεπείς με τις συστάσεις των γενικών προσανατολισμών των οικονομικών πολιτικών. Ωστόσο, ορισμένα από τα προβλεπόμενα μέτρα ενδέχεται να επηρεάσουν αρνητικά την προσφορά εργασίας. Για τη διατήρηση υγιών δημόσιων οικονομικών, πρέπει να δοθεί προτεραιότητα στην ολοκλήρωση της φορολογικής μεταρρύθμισης και στις προσπάθειες για την επίτευξη βασικών στόχων όπως η αύξηση της απασχόλησης, η μείωση του αριθμού των δικαιούχων κοινωνικών παροχών και η μείωση του αριθμού των ημερών αναρρωτικής άδειας.